রোগীর কাটা পা-কেই তাঁর মাথার বালিশ হিসাবে ব্যবহার করা হল। উত্তর প্রদেশের এক হাসপাতালের ঘটেছে এই ঘটনা।
এক সর্বভারতীয় সংবাদমাধ্যমের প্রতিবেদন অনুযায়ী, বালিশের অভাবে রোগীর কাটা পা-কেই তাঁর মাথার বালিশ হিসেবে ব্যবহার করেন ঝাঁসির মহারানি লক্ষ্মীবাঈ মেডিক্যাল কলেজ হাসপাতালের একজন চিকিৎসক, একজন বিশেষজ্ঞ এবং দু’জন নার্স। শনিবার দুপুরে এই ঘটনা ঘটেছে বলে জানা গিয়েছে। এই মর্মান্তিক দৃশ্যের ভিডিও ফুটেজও সম্প্রতি ভাইরাল হয়ে গিয়েছে সোশ্যাল মিডিয়ায়।

এই বিষয়ে অন্যান্য খবর

শিশুকে চাপা দিল গাড়ি! কিন্তু পরের ঘটনা আপনাকে স্তম্ভিত করবে, রইল ভিডিও


পুলিশ সূত্রে জানা গিয়েছে, রোগীর নাম ঘনশ্যাম। পেশাগতভাবে পড়ুয়াদের স্কুল বাস ধোয়ামোছা করেন ২৮ বছরের ওই যুবক। ঝাঁসি থেকে ৬৫ কিলেমিটার দূরে মৌরানিপুর এলাকার কাছে এক বাস-দুর্ঘটনায় তাঁর পা কাটা যায়। প্রাথমিকভাবে তাঁকে ঝাঁসি হাসপাতালে নিয়ে যাওয়া হলেও সেখানে অস্ত্রোপচারের জন্য প্রয়োজনীয় ব্যবস্থা না থাকায় পরে তাঁকে স্থানান্তরিত করা হয় মহারানি লক্ষ্মীবাঈ মেডিক্যাল কলেজ হাসপাতালে।
নিজেদের বিপদ বুঝে অভিযুক্ত চিকিৎসক রোগীর পরিবারের উপরে এই নোংরা কাজ করার দায় চাপানোর চেষ্টা করেন। এই প্রসঙ্গে একটি সাক্ষাৎকারে রোগীর পরিবারের এক সদস্য জানিয়েছেন যে, হাসপাতালে পর্যাপ্ত পরিমাণ বালিশ না থাকায় তাঁদের সামনেই এই কাজটি করেছেন অভিযুক্তরা।
এই বিষয়ে জিজ্ঞাসাবাদ করায় হাসপাতালের প্রধান চিকিৎসক সাধনা কৌশিক জানিয়েছেন যে, ‘‘ঘটনাস্থলে উপস্থিত ৩০জন কর্মীকে জিজ্ঞাসা করেছি আমি। কিন্তু তাঁদের মধ্যে কেউই এই ঘটনা ঘটতে দেখেনেনি। তবে অভিযোগের ভিত্তিতে অভিযুক্তদের সাসপেন্ড করা হয়েছে।’’
হাসপাতালের সিসিটিভি ফুটেজ খতিয়ে দেখে অভিযুক্তদের বিরুদ্ধে উপযুক্ত পদক্ষেপ করা হবে, এমনই জানিয়েছেন চিফ মেডিক্যাল সুপারিনটেনডেন্ট হরিশ চন্দ্র।